MDC Inoti Vatsigiri Vayo Vari Kushungurudzwa neHurumende
Mutauriri weMDC, VaNelson Chamisa, vanoti kushungurudzwa kwenhengo dzavo kuri kuitika munzvimbo dzakawanda
MDC inotungamirirwa naVaMorgan Tsvangirai inoti iri kushushikana nekurohwa pamwe nekushungurudzwa kuri kuitwa nhengo dzayo nevatsigiri vebato reZANU-PF. Sekutaura kuri kuita Irwin Chifera, uyo ari muHarare, MDC inoti izvi zviri kuitika munzvimbo dzakawanda. Bato iri rinoti mhirizhonga iri kuwanda, izvo zviri kukonzerwa negadziriro dzesarudzo dzegore rino. Ukuwonhengo dzeMDC kuManicaland dzinonzi dzakashungurudzwa mushure mekunge dzatorwa nechisimba nemapurisa pamwe nevasori mukupera kwesvondo. Izvi zvinonzi zvakaitika mushure memusangano wakaitwa naVaTsvangirai munzvimbo iyi. Mutauriri weMDC muManicaland, VaPishayi Mucharuya, vanoti mapurisa anodzivirira bongozozo akauya kumahofisi eMDC neMugovera vakadzinga vanhu vese vakanga vauya kuzonzwa VaTsvangirai vachitaura. Nemusi wesvondo, imwe nhengo yeMDC, Amai Thokozani Bote, vakatorwa nechisimba vakarohwa zvakaipisisa. Zvinonziwo vanhu vakarohwa kuNyanyadzi, uko kunonzi kwakazara masoja nemapurisa pari zvino. Patience Rusere weStudio Seven atanga nekubvunza VaMuchauraya kuti zvinhu zvakafamba seyi kuManicaland. Dzimwe Nhau Kubva kuStudio 7...